Doi bărbați au fost arestați preventiv sub acuzația de tentativă la omor după ce unul dintre ei a lovit în plin cu mașina doi pietoni care mergeau pe trotuar, iar cel de-al doilea s-a dat jos din autovehicul și a înjunghiat-o apoi pe una dintre victime.
Pe 21 mai, Parchetul de pe lângă Tribunalul Galați a pus în mișcare acțiunea penală față de doi bărbați, C.C. și D.M., cei doi fiind anchetați pentru tentativă la omor și tulburarea ordinii şi liniştii publice.
„S-a reţinut că la dată de 29.03.2024 în jurul orei 15,30, inculpatul C.C. a pus în executare intenţia de a suprima viaţa persoanelor vătămate P.G. şi P.V., care se deplasau pe un trotuar de la intersecţia străzii Libertăţii cu strada Nicoreşti din municipiul Tecuci, lovindu-i cu autoturismul pe care îl conducea şi producându-le leziuni traumatice”, au stabilit anchetatorii.
Se pare că agresorii și victimele se cunoșteau, iar gestul amintit a fost un act de răzbunare. Accidentarea gravă a pietonilor nu a fost de ajuns pentru agresori. Unul dintre aceștia s-a dat jos din mașina și a lovit-o cu un cuțit pe una dintre victime.
„Apoi inculpatul D.M., pasager pe locul din dreapta faţă al autoturismului, i-a aplicat lui P.V. o lovitură cu vârful unui cuţit în zona toracică antero-laterală stânga, prin acţiunea lui C.C. (lovirea cu autoturismul a persoanelor vătămate, urmată de impactarea puternică a unui gard) fiind tulburată ordinea şi liniştea publică”, au mai adăugat reprezentanții Parchetului de pe lângă Tribunalul Galați.
Pe 22 mai, judecătorul de drepturi şi libertăţi din cadrul Tribunalului Galaţi a emis mandate de arestare pentru 30 de zile pe numele celor doi agresori.